Mayo 23, miércoles
Nayajj janipuniw jaytanukkämati, janipuniw apanukkämasa (Heb. 13:5).
Uka arunakajj Mateo 6:33 qellqatankki uka arunakar confiyañatakiw yanaptʼistu. Mä kutejja, apóstol Pedrojj akham sasaw Jesusar jisktʼäna: “Nanakajj taqe kunanakatejj utjapkitän ukanakjja apanukunipjjtwa, ukatsti jumaruw arkapjjsma. ¿Kunarak nanakatakisti utjani?” sasa (Mat. 19:27). Ukham jisktʼatapatjja Jesusajj janiw Pedror toqjkänti, jan ukasti Diosar serviñatak kunanaktï jaytapkta ukanakat walja bendicionanakwa katoqapjjäta sasaw säna. Apostolonakasa, Diosan mayni servirinakapasa Jesusamp chikaw alajjpachat aka Oraqer apnaqanipjjani. Jichhürunakanjja, Jesusan arkirinakapajj Diosan bendicionap katoqapjjarakiwa. Jesusajj sänwa: “Taqe khitinakatejj jaytanukuni utanakapa, jilanakapa, kullakanakapa, taykapa, awkipa, wawapa ukhamarak oraqepsa naya layku ukanakajja, patak kuti ukkhampwa katoqapjjani, ukhamaraki wiñay jakañampi” sasa (Mat. 19:29). Cheqas Jesusan arkirinakapajj tamanwa awksa, tayksa, jilanaksa, kullakanaksa, wawanaksa jikjjatapjjaspa. Ukaw Diosan Reinop thaqatasat taqe kuntï jaytawayktan ukat sipansa jukʼamp wakiskirejja. w16.12 4:4, 5
Mayo 24, jueves
Diosar confiyañajja, kuntï suytʼasktan ukajj phoqasipuniniwa sasin jan pächasis suyaña sañ muni (Heb. 11:1).
Jehová Diosajj sutip qollanaptayañwa arsuwayi, ukatsti alajjpachana, aka Oraqena munañap phoqasiyañwa arsuwayaraki (Mat. 6:9, 10). Ukanak phoqasiñapajj wali wakiskiriwa, taqe chuymaw suyasktanjja. Maysa toqetjja, Jehová Diosajj servirinakapar alajjpachana, jan ukajj aka Oraqena wiñay jakañ churañwa arsuwayaraki. ¡Taqe ukanak phoqasir uñjañajj wali sumäniwa! (Juan 10:16; 2 Ped. 3:13.) Ukatjja, kunjamsa Jehová Diosajj aka qhepa urunakan markaparojj yanaptʼaskakini uksa uñjañ munaraktanwa. Iyawsäwini jan ukajj Diosar confiyiri mä jaqejja, kuntï Diosajj arsuwayki ukajj phoqasipuniniwa sasin taqe chuymaw suytʼi. Maysa toqetjja, akapachankir jaqenakajj kun katoqañsa wal suyapjje, jan ukajj kunanakanïñsa wal munapjjaraki, ukhamäkchisa ukanak katoqapjjaniti janicha uk janiw sum yatipkiti. Amuytʼañataki, maynejj mäki qollq jikjjatañ munasaw lotería fichanak alasispa, ukampis uka qollqe jikjjatpachäniti janicha uk janiw yatkaspati. w16.10 3:1, 2
Mayo 25, viernes
Kuntï sapa maynis Diosat katoqapkta ukarjam maynit maynikam yanaptʼasipjjam (1 Ped. 4:10).
Jehová Diosajj janiw taqenirojj mä kikpak lurawaykistuti. Sañäni, janiw taqenejj mä pachpa amuyunïktanti, ni mä kikpas kuns lurktanti, ukhamarus kunsa lurañäni uksa sapa mayniw amtsna. Jiwasatï altʼat chuymanïñäni ukhajja, Jehová Diosan munañaparjamaw kuns lurañäni (Rom. 12:4-8). Jehová Diosajja, kuntï lurañ yatktan ukampejj Jupar jachʼañchsna ukhamarak mayninakar yanaptʼsna ukwa muni. Tiempompejja, Jehová Diosan markapan yaqha luräwinakwa katoqsna. Amuytʼañataki, Jesusajj walja luräwinakwa katoqäna. Amtañäni, jupa sapakiw Awkipampi alajjpachan jakasïna (Pro. 8:22). Jupaw angelanaka, alajjpacha, aka Oraqe, ukhamarak jaqenakar lurañ Jehová Diosar yanaptʼäna (Col. 1:16). Qhepatjja, alajjpachat aka Oraqeruw Jehová Diosajj Jesusar khitanïna. Mä wawar tukusaw Jesusajj nasïna, ukhamatwa jilsuwayäna (Fili. 2:7). Jiwayapkäna uka qhepatjja, alajjpacharuw kuttʼawayjjäna, ukatsti 1914 maranwa Diosan Reinopan reyit uttʼayatäjje (Heb. 2:9). Jutïrinsti waranqa maranak apnaqasajj Jehová Diosaruw gobiernop kuttʼayjjani, “ukhamatwa Diosajj taqe kunjjarus munañanïni” (1 Cor. 15:28). w17.01 3:11, 12
grn_Latn ayr_Latn ayr_Latn grn_Latn ayr_Latn ayr_Latn grn_Latn ayr_Latn ayr_Latn